กบข.ยื่นคลังแก้กฎกระทรวงลงทุนทองคำ-โภคภัณฑ์
กบข.เชื่อปีนี้ผลตอบแทนชนะตลาด พร้อมเปิดท่อลงทุนเมืองนอก เล็งยื่นคลังแก้กฎกระทรวงเปิดทางลงทุนทองคำและสินค้าโภคภัณฑ์
3 ก.พ. 2553

กบข.เชื่อปีนี้ผลตอบแทนชนะตลาด พร้อมเปิดท่อลงทุนเมืองนอก เล็งยื่นคลังแก้กฎกระทรวงเปิดทางลงทุนทองคำและสินค้าโภคภัณฑ์ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ(กบข.) เปิดแถลงข่าวอย่างเป็นทางการภายหลังเข้ารับตำแหน่งเลขาธิการกบข.เพียง15วัน ว่า ขณะนี้อยู่ระหว่างเสนอคณะกรรมการในการจะออกไปลงทุนต่างประเทศตามแผนที่วางไว้เมื่อปี 2552 ที่จะต้องเลื่อนออกไปหลังเกิดวิกฤต ซึ่งตามกฎหมายลงทุนต่างประเทศเต็มที่ 25% แต่ตอนนี้ลงทุนเพียง 13 % ดังนั้นจึงยังวงเงินที่ยังสามารถลงทุนได้อีกค่อนข้างเยอะ  ซึ่งสินค้าที่จะไปลงทุนมีทั้งอสังหาริมทรัพย์  ลงทุนโครงการสาธารณูปโภคและไพรเวทฟันด์
“สัดส่วนการลงทุนในหุ้นไทยยังคงอยู่ในระดับ 9%ใกล้เคียงกับที่ผ่านมา เพราะยังมองว่าตลาดยังมีความเสี่ยง โดยเฉพาะในเรื่องของการเมืองและปัญหาต่างๆที่ยังมีอยู่ อีกทั้งหากดูบทวิเคราห์ต่างๆก็จะพบว่าปีนี้ตลาดหุ้นไม่น่าจะหวือหวาเช่นปีปีผ่านมาและ  ในส่วนของผลตอบแทนนั้นหวังให้ชนะตลาดและชนะเงินเฟ้อแต่คงไม่ได้ดีเหมือนปี2552ที่ได้ผลตอบแทน 8.9% และคงเป็นเรื่องยากที่ผลตอบแทนจะดีติดต่อกัน2ปี
สำหรับนโยบายเร่งด่วนของกบข.คือการปรับปรุงภาพลักษณ์และเร่งสร้างความเชื่อมั่นให้กับองค์กร และหลังจากนี้กบข.จะเป็นองค์กรแห่งธรรมมาภิบาล(ซีจี)เพราะเชื่อว่าการที่กบข.เป็นองค์กรที่ยึดมั่นใจเรื่องของธรรมาภิบาลก็จะเป็นเกราะและเป็นวัคซีนที่ดีที่สุดเพราะทุกอย่างสามารถอธิบายได้ มีความชัดเจนและโปร่งใส โดยขณะนี้กำลังงร่างกฎระเบียบห้ามไม่ให้คณะผู้บริหารพร้อมคู่สมรส รวมถึงผู้ที่มีส่วนเกี่ยวข้องกับการลงทุน ลงทุนตรงในตลาดหุ้น
ด้านนางนัชชา พรตปกรณ์ รองเลขาธิการสายกำกับและปฏิบัติการลงทุน กบข. กล่าวว่า ขณะนี้ทางสำนักงานในยื่นต่อกระทรวงการคลังเพื่อข้อแก้ไขกฎกระทรวงให้สามารถลงทุนในทองคำและสินค้าโภคภัณฑ์อื่นๆได้โดยตรงรวมถึงการออกไปลงทุนเมืองนอกได้โดยตรงด้วยจากที่ผ่านมาจะลงทุนผ่านกองทุนได้เท่านั้นส่วนการลงทุนตรงจะเกิดขึ้นได้เมื่อไร่คงต้องใช้เวลาเพราะหากดูจากการขอแก้ไขกฎเกณฑ์ต่างๆที่ผ่านมานั้นจะใช้เวลาอย่างน้อย3-4ปี เพราะมีความเสี่ยงในการของการเมืองด้วย